Autorităţile din judeţul Cluj au activat, luni, 25 martie, Plan Roşu de Intervenţie, după ce 14 muncitori de la o fabrică de mobilă din Câmpia Turzii s-au intoxicat cu o substanţă de curăţare. Toate persoanele sunt conştiente şi au simptome uşoare.
"Au fost evaluate 14 persoane de către echipajele medicale. Din fericire, toate prezintă simptome uşoare. Urmează să fie stabilit câte dintre acestea vor fi transportate la spital. Până acum, niciuna nu a fost transportată la spital", a transmis ISU Cluj.
La misiune au luat parte o autospecială cu apă şi spumă, 2 ambulanţe SMURD şi 3 echipaje SAJ. Spaţiul unde aceste persoane lucrau a fost deja ventilat
"La nivelul dispeceratului Integrat ISU-SAJ a fost primită o solicitare de la un operator economic situat pe strada Laminoriştilor din municipiul Câmpia Turzii, care a anunţat faptul că 12 persoane s-ar fi intoxicat cu o substanţă", a transmis, luni, ISU Cluj.